Kris Jensen Skriver (S), 2023-05-10:
Tak for ordet, formand.
Vi behandler i dag beslutningsforslaget fra Alternativet om at udarbejde en mere fleksibel model for tilskud til pasning af eget barn med mulighed for supplerende indkomst, og forslaget går på at pålægge regeringen at nedsætte en arbejdsgruppe, der skal kigge på at udarbejde den her fleksible model.
Jeg vil gerne starte med at takke forslagsstillerne for at fremsætte forslaget og rejse en vigtig debat om, hvordan vi indretter de pasningstilbud, som vi har til børnene i vores land, og i sidste ende, hvordan vi bedst sikrer børnene en god start på livet.
Det er også vigtigt for Socialdemokratiet at sikre, at vi i Danmark har gode kvalitetstilbud hele vejen rundt.
På den måde sikrer vi, at vores børn dels får den rette omsorg, dels har gode muligheder og rammer for at udvikle sig i et trygt miljø.
Det er netop vigtigt for at sikre, at børnene i Danmark får en god start på livet.
Grundlæggende ligger der også i dette forslag en vigtig drøftelse af, hvad vi ønsker at prioritere, for det vil altid være sådan i politik, at vi må prioritere.
Prioriteringen består i, at det på den ene side handler om, hvorvidt vi ønsker at prioritere at skabe god kvalitet i vores dagtilbud – det være sig både i dagpleje, vuggestue og børnehave – og på den anden side, om vi ønsker at prioritere øgede incitamenter i forhold til at hjemmepasse egne børn.
Jeg har selv haft fornøjelsen af at vokse op i et hjem, hvor min mor var og er dagplejer – det har hun nu været i godt 28 år – og det er et tilbud, der desværre er under pres rigtig mange steder i dag.
Samtidig har man også her og i institutionerne muligheden for at sikre, at børnene kommer ud blandt andre og dermed lærer at begå sig i et socialt sammenspil.
Det mener jeg også har en pædagogisk stor og vigtig værdi.
Jeg tror på, at det for børn er rigtig sundt at lære det sociale samspil med andre børn.
Det kan man bl.a. lære ude i vores daginstitutioner, hvor det dygtige pædagogiske personale kan sikre den gode udvikling for det enkelte barn.
Samtidig står vi i en situation, hvor der mangler arbejdskraft rigtig mange steder.
Min bekymring i forhold til dette er, at hvis man følger intentionerne i det beslutningsforslag, som ligger her, risikerer vi at trække arbejdskraft ud af arbejdsmarkedet.
Det mener jeg ikke er det rigtige at gøre i den situation, som vores arbejdsmarked befinder sig i lige nu.
Med henblik på den vigtige prioritering, som jeg nævnte tidligere i min tale, lægger vi i Socialdemokratiet vægt på at prioritere en god udvikling af de pasningstilbud, der er i dag.
Vi lægger så at sige vores lod i den skål og indgår meget gerne i det fortsatte arbejde med at sikre kvaliteten og frisættelsen ude i vores daginstitutioner, og det stiller vi os meget gerne i spidsen for; det er her, vi ønsker at lægge vores ressourcer, også de økonomiske.
Lad mig i øvrigt også nævne, at der er nogle muligheder for at lave egen pasning derhjemme i dag.
De muligheder er, som de skal være.
Det er vigtigt at understrege, at der her i dag ikke er tale om at lukke ned for de muligheder, der allerede foreligger.
Kommunerne kan i dag give tilskud til hjemmepasning af egne børn.
Det skal i mine øjne stadig væk være sådan, at det er i kommunerne, man træffer beslutningen om, hvorvidt man ønsker at gøre dette.
Vi må politisk set
prioritere, og på den baggrund mener vi i Socialdemokratiet, at vi skal prioritere udvikling af de gode pasningstilbud, som vi allerede har, og med baggrund i dette kan jeg meddele, at Socialdemokratiet ikke bakker op om beslutningsforslaget.